For 24. gange har Børsen kåret de hurtigst voksende virksomheder i Danmark – de såkaldte gazeller. Blandt deres top ti er der ingen nordjyske virksomheder, men nordjyderne var dog ikke helt oversete til kåringen på Tivoli Hotel og Congress Center onsdag den 5. december. Her blev den aalborgensiske virksomhed Radioanalyzer ApS nemlig kåret, som årets vinder af digitalprisen. Virksomheden analyserer de danske radiolytteres reaktioner og videregiver viden til skandinaviske radiostationer. Det kan eksempelvis være viden om, hvor mange der lytter med, og hvordan lytterne reagerer på de enkelte sange. Børsens såkaldte fremstillingspris gik også til det nordjyske. Her blev vinderen InventNORD og PakkecenterNORD ApS fra Brønderslev. PakkecenterNORD håndterer lager og distribution for webshops. InventNORD er virksomhedens ingeniørafdeling. De tegner, udvikler, konstruerer og fremstiller tilpassede pak, pluk og sorterings systemer til distributions- og pakkesektoren. I slutningen af oktober blev InventNORD & PakkecenterNORD kåret som Gazellevirksomhed af Børsen, men nu har de altså også fået en pris. Værløse-virksomheden Festina Finance løb med den store pris som landets hurtigst voksende gazelle Virksomheden udvikler rådgivningssystemer, som kan hjælpe den enkelte kunde med personlig, økonomisk forvaltning. Over de seneste fire år har virksomheden haft en vækst på hele 4.750 procent.

Opsummering:
De to nordjyske virksomheder Radioanalyzer ApS og PakkecenterNORD har modtaget fine priser til Børsens årlige gazelle-prisuddeling.